钦定古今图书集成/历象汇编/庶征典/第013卷 > 《怪说上》石介
## 钦定古今图书集成/历象汇编/庶征典/第013卷 > 《怪说上》石介

“三才位焉，各有常道。反厥常道，则谓之怪矣。”夫三光
代明，四时代终，天之常道也；日月为薄蚀，五星为彗
孛，可怪也。夫五岳安焉，四渎流焉，地之常道也；山为
之崩，川为之竭，可怪也。夫君南面，臣北面，君臣之道
也；父坐子立，父子之道也；而臣抗于君，子敌于父，可
怪也。夫中国，圣人之常治也，四民之所常居也，衣冠
“之所常聚也，而不士、不农、不工、不商者半中国，可怪
也。夫中国道德之所治也，礼乐之所施也，五常之所
被也，而汗漫不经之教行焉，妖诞幻惑之说满焉，可
怪也！夫天子七庙，诸侯五庙，大夫三庙，士二庙，庶人
祭于寝，所以不忘孝也。而忘而祖，废而祭，去事不经
之鬼，可怪也！夫法施于民则祀之，以死勤事则祀之，
以劳定国则祀之，能御大菑则祀之，能捍大患则祀
之弃；能殖百谷，祀以为稷后土；能平九州，祀以为社
《帝喾》、尧、舜、禹、汤、文、武有功烈于民者，及夫日月星辰，
民所瞻仰也；山林川谷丘陵，民所取财也。非此族也，
不在祀典”，而老观佛寺遍满天下，可怪也！人君见一
日蚀，一星缩一风雨“不调顺，一草木不生殖，则能知
其为天地之怪也，乃避寝减膳，彻乐恐惧，责己修德
以禳除焉。”彼其灭君臣之道，绝父子之亲，弃道德，悖
礼乐，裂五常，迁四民之常居，毁中国之衣冠，汗漫不
经之教，行妖诞幻惑之说，满则反不知为怪，既不能
禳除之，又崇奉焉。时人见一狐媚，一鹊噪，一枭鸣，一
雉入，则能知其为人之怪也，乃启咒祈祭以厌胜焉。
彼其孙其子，忘而祖宗，去而父母，离而常业，裂而常
服，习夷鬼则反不知其怪。既厌胜之，又尊异焉，愈可
怪也。甚矣！夫中国之多怪也，人不为怪者几少矣。噫
一日蚀，一星缩，则天为之不明；一山崩，一川竭，则地
为之不宁。释、老之为怪也，千有馀年矣。中国之蠹坏
亦千有馀年矣，不知更千馀年，释老之为怪也如何？
中国之蠹坏也如何？尧、舜、禹、汤、文、武、周公、孔子不生。
吁！